Philips afslører ny Hue Bridge Pro ved en fejl

Det skulle nok først have været en stor lancering senere på året – men nu er katten ude af sækken. Philips Hue kom nemlig selv til at afsløre den helt nye Hue Bridge Pro på deres eget website, før siden hurtigt blev taget ned igen. Det fortæller hueblog.de.

Ifølge de nu fjernede oplysninger bliver Hue Bridge Pro den mest avancerede Hue-hub til dato. Den får et nyt design med to små status-LED’er, markant hurtigere ydeevne, større kapacitet og – som en af de mest interessante nyheder – indbygget MotionAware-teknologi, der kan gøre dine smarte lamper til bevægelsessensorer.

Hvor mange lamper den nye hub faktisk kan håndtere, har Philips endnu ikke afsløret, og prisen er heller ikke kendt.

Samarbejde med Sonos bekræftet

Men afsløringen stopper ikke der. Sammen med Hue Bridge Pro dukkede en række andre nyheder op på Hue-sitet, blandt andet en Wired Video Doorbell med 2K-opløsning, nye Festavia-lyskæder i flere farver og længder, lysstrips med gradientfunktion til både inden- og udendørs brug – samt en opgraderet E27-pære, der bruger op til 40 procent mindre strøm og kan dæmpes helt ned til 0,2 procent lysstyrke.

Samtidig bekræftede lækket, at Sonos og Hue kan spille sammen i fremtiden. På siden stod der:

“Philips Hue og Sonos, to pionerer inden for smart home-teknologi, er gået sammen om at gøre livet derhjemme nemmere og mere behageligt. Nu kan du give enkle kommandoer til dine Sonos-enheder for at tænde og slukke Philips Hue-lys, dæmpe eller gøre dem stærkere, ændre farve eller vælge en lysscene.”

Kort sagt: Der er masser af nyt på vej fra Philips Hue – også selv om vi stadig mangler de præcise specifikationer og prisskilte. Spørgsmålet er bare, om Philips når at overraske, når de nu har afsløret det meste selv.

Philips afslører ny Hue Bridge Pro ved en fejl