TEST: Philips Hue Festavia Globe

Der er efterhånden ikke mange typer belysning, Philips Hue ikke har kastet sig over. Smartpærer, loftslamper, væglamper, havelamper og lysskinner har længe været en del af sortimentet, og de seneste år er Festavia-serien også kommet til. Hvor de første modeller mest lignede noget, man tog frem fra loftet i december, forsøger Hue Festavia Globe i højere grad at være en lyskæde, der kan hænge fremme hele året.

Det giver faktisk god mening. De relativt store, kugleformede lyskilder ser mere ud som dekorativ terrassebelysning end klassiske julelys, og det ændrer hele udtrykket. Jeg har haft den lange udgave hængende udendørs i omkring to uger, og det er svært ikke at blive lidt glad, hver gang den tænder om aftenen. Den skaber en stemning, som almindelige udendørslamper ganske enkelt ikke kan levere.

Klassisk Hue – og det er en fordel

Hvis man allerede har Philips Hue i hjemmet, er opsætningen næsten kedeligt ukompliceret. Lyskæden bliver fundet hurtigt i Hue-appen, og kort efter kan den placeres i et rum eller en zone sammen med resten af husets belysning. Har man en Hue Bridge i forvejen, føles Festavia Globe som endnu en lampe i systemet, og det er præcis sådan, det bør være.

Hele Hue-platformen er efterhånden blevet meget moden, og det kan mærkes. Automatiseringer, tidsplaner og integration med stemmestyring fungerer præcis som forventet, og lyskæden kan indgå i de samme scener som resten af husets lys. Det betyder blandt andet, at terrassen automatisk kan skifte til varme toner om aftenen eller mere festlige farver, hvis man holder middag eller havefest.

Selve byggekvaliteten er også på det niveau, man forventer fra Hue. Materialerne virker solide, ledningen føles robust, og de kugleformede lyskilder giver et kvalitetsindtryk, der passer til prisklassen. Det er ikke en lyskæde, der føles som noget, man udskifter efter et par sæsoner.

Lyset gør forskellen

Det er naturligvis lyset, der afgør, om Festavia Globe er pengene værd, og her leverer den varen. Om aftenen er lysstyrken mere end tilstrækkelig til at skabe en hyggelig stemning, uden at lyskæden bliver blændende. Den fungerer bedst som stemningsbelysning og ikke som egentlig arbejdsbelysning, men det er heller ikke formålet.

Når det først bliver rigtigt mørkt er Hue Festavia Globe virkelig i stand til at skabe en stemning.

Om dagen er historien en anden. Hvis solen skinner, er det svært at se, om lyskæden overhovedet er tændt. Det er ikke en kritik, der kun gælder Hue – de fleste dekorative lyskæder lider under det samme – men det er værd at være opmærksom på, hvis man forestiller sig, at den skal kunne ses tydeligt midt på en solrig sommerdag. Når mørket falder på, ændrer billedet sig dog fuldstændigt, og så kommer lyskæden virkelig til sin ret.

Farvegengivelsen er samtidig rigtig overbevisende. Som med andre Hue-produkter er der adgang til millioner af farver samt et bredt udvalg af hvide nuancer, og det gør Festavia Globe langt mere fleksibel end traditionelle lyskæder. Man kan vælge alt fra varme, næsten stearinlys-lignende toner til kraftige farver, der giver haven et helt andet udtryk. Uanset om man ønsker en diskret belysning eller et mere markant look, er mulighederne der.

Mere end bare julelys

Det mest interessante ved Festavia Globe er måske, at den faktisk lykkes med at bryde forbindelsen til julen. Almindelige lyskæder bliver ofte pakket væk, når december er slut, fordi de ser for “julede” ud. Globe-versionen har et helt andet design, hvor de større kugler gør, at den minder mere om den dekorative belysning, man ser på caféer, restauranter og hoteller.

Selv i de tidlige aftentimer om sommeren er det faktisk muligt at få en stemning.

Det betyder også, at den passer overraskende godt ind på terrassen eller i haven hele sommeren. Den giver et varmt og indbydende lys, når man sidder udenfor om aftenen, og den løfter stemningen markant mere end en almindelig væglampe. Samtidig kan jeg sagtens forestille mig at tage den ind omkring jul, hvor den vil fungere mindst lige så godt som klassisk julebelysning. Det er med andre ord et produkt, der ikke behøver at ligge i en kasse 11 måneder om året.

Kuglernes størrelse spiller en vigtig rolle her. De er store nok til, at lyskæden får sit eget udtryk, uden at de virker dominerende. Havde de været mindre, ville Festavia Globe ligne mange andre lyskæder på markedet. Her får man i stedet noget, der skiller sig ud på en positiv måde.

Prisen er høj – men ikke urimelig

Philips Hue er sjældent den billige løsning, og Festavia Globe er ingen undtagelse. Der findes masser af dekorative lyskæder til en brøkdel af prisen, og hvis man blot ønsker lidt lys i haven et par gange om året, er Hue næppe det mest oplagte valg.

Ser man derimod på, hvad man faktisk får, bliver regnestykket mere nuanceret. Byggekvaliteten er høj, appen fungerer glimrende, integrationen med resten af Hue-systemet er problemfri, og de mange muligheder for at tilpasse lys og automatisering gør, at produktet føles markant mere avanceret end traditionelle lyskæder. Samtidig er det et produkt, der indbyder til at blive brugt året rundt, og det gør investeringen lettere at forsvare.

Festavia Globe er derfor ikke et impulskøb, men den føles heller ikke urimeligt prissat. Tværtimod rammer Philips Hue et punkt, hvor pris og kvalitet hænger fornuftigt sammen. Hvis man allerede er en del af Hue-økosystemet, er det en af de produkter, der hurtigt bliver en naturlig del af hjemmet.

Philips Hue Festavia Globe er ikke en revolution, men den løser en udfordring, som mange lyskæder har haft i årevis. Den ser godt ud uden for julesæsonen, leverer et flot og behageligt lys og integrerer problemfrit med resten af Hue-universet. Resultatet er en lyskæde, der faktisk giver lyst til at lade hænge ude hele året – og det er måske dens største styrke.

Du kan læse mere om Philips Hue Fetavia Globe her.

TEST: Philips Hue Festavia Globe